Rose vee vloer met ‘slordige’ Ierland | Netwerk24
Joe Schmidt sê hy is bewus van spioenasie in moderne rugby. Foto: Getty Images
In Joe Schmidt se kop moet die gevaarligte bloedrooi flikker met die Wêreldbekerrugbytoernooi wat minder as ’n maand weg is.
Vir Eddie Jones, die Ierse hoofafrigter se Engelse eweknie, sou die diskoligte nou weer gister op Twicken­ham blink geskitter het.
Sy span het Ierland met 57-15 in hul opwarmwedstryd vermorsel.
Verlede week het Engeland teen Wallis verloor en die Rooi Drake het die nr. 1-plek op die wêreldranglys ingeneem. Deur die week is daar gepraat oor Ierland se gulde geleentheid om die nr. 1-posisie by Wallis oor te neem, sou hulle die Rose op hul rugbyheiligdom troef.
Agt drieë teenoor twee het daardie hoop met ’n hamer stukkend geslaan.
Vir Engeland was sy buitesenter ,Manu Tuilagi, enorm. Die reus van ’n vleuel Joe Cokanasiga het twee drieë gedruk.
Daar is baie elemente van ons spel wat ons weer in orde moet kry. Om eerlik te wees, het ons slordig gelyk.
Schmidt het ná die kragmeting gesê hy het verwag sy span gaan verroes wees, maar dít was net te erg.
“Daar is baie elemente van ons spel wat ons weer in orde moet kry. Om eerlik te wees, het ons slordig gelyk,” sê Schmidt.
“Daar is iets ongesteld aan die span, jy kan nie aan individue toeskryf nie.”
Jones sê die Engelse kan nog beter word. “Ons het sekere goed teruggehou, so ek weet ons kan nog ’n vlak boontoe gaan,” sê Jones.
In Edinburg het Skotland met ’n wen van 17-14 vergoed vir hul vernederende nederlaag verlede naweek teen Frankryk.
Meer oor: Wêreldbekerrugbytoernooi | Joe Schmidt | Eddie Jones | Wereldbeker | Toets | Rugby